CELEX: 32019Y0806(01)
Language: bg
Date: 2019-06-28 00:00:00
Title: Решение на Европейския съвет за системен риск от 28 юни 2019 година относно отлагането на някои доклади за действия и мерки, предприети съгласно Препоръка ЕССР/2014/1 и Препоръка ЕССР/2015/2 на Европейския съвет за системен риск (ECCP/2019/15)

6.8.2019   
               
               
                  BG
               
               
                  Официален вестник на Европейския съюз
               
               
                  C 264/2
               
            
         РЕШЕНИЕ НА ЕВРОПЕЙСКИЯ СЪВЕТ ЗА СИСТЕМЕН РИСК
         от 28 юни 2019 година
         относно отлагането на някои доклади за действия и мерки, предприети съгласно Препоръка ЕССР/2014/1 и Препоръка ЕССР/2015/2 на Европейския съвет за системен риск
         (ECCP/2019/15)
         (2019/C 264/02)
         ГЕНЕРАЛНИЯТ СЪВЕТ НА ЕВРОПЕЙСКИЯ СЪВЕТ ЗА СИСТЕМЕН РИСК,
         като взе предвид Договора за функционирането на Европейския съюз,
         като взе предвид Регламент (ЕС) № 1092/2010 на Европейския парламент и на Съвета от 24 ноември 2010 г. за пруденциалния надзор върху финансовата система на Европейския съюз на макроравнище и за създаване на Европейски съвет за системен риск (1), и по-специално член 3, параграф 2, буква е) от него,
         като има предвид, че:
         
                     (1)
                  
                  
                     В раздели 2.3.1 и 2.3.2 от Препоръка ЕССР/2014/1 на Европейския съвет за системен риск (2) от адресатите на тази препоръка се изисква да докладват на Европейския съвет за системен риск (ЕССР), Съвета и Комисията за мерките, предприети с оглед изпълнението на тази препоръка, или да предоставят подходяща обосновка за бездействието си. Първият доклад от всеки адресат трябваше да бъде предоставен до 30 юни 2016 г. Наборът от първите получени доклади формира основата на първата оценка на съответствието от ЕССР за изпълнението на Препоръка ЕССР/2014/1. Заключенията във връзка с оценката бяха одобрени от Генералния съвет на ЕССР на 1 февруари 2019 г., а Обобщеният доклад за съответствието, който предоставя оценка на нивото на изпълнение на Препоръка ЕССР/2014/1 от нейните адресати, бе публикуван на уебсайта на ЕССР през май 2019 г.
                  
               
                     (2)
                  
                  
                     В раздел 2.3.3 от Препоръка ЕССР/2014/1 от адресатите се изисква да предоставят доклади, обясняващи мерките, предприети с оглед изпълнението на препоръката, на всеки три години и поради това вторият доклад от всеки адресат следва да бъде предоставен на ЕССР, Съвета и Комисията до 30 юни 2019 г. За да се осигури обаче достатъчно време за тези адресати да предприемат мерки, когато е приложимо, във връзка с констатациите на първата оценка на съответствието за изпълнението на Препоръка ЕССР/2014/1, датата за подаване на втория доклад следва да бъде отложена с една година.
                  
               
                     (3)
                  
                  
                     В раздел 2.3.1 от Препоръка ЕССР/2015/2 на Европейския съвет за системен риск (3) от съответните органи се изисква да докладват на всеки две години на ЕССР и Съвета за действията, които предприемат в отговор на тази препоръка, или да предоставят подходяща обосновка за бездействието си. Първият доклад от всеки съответен орган трябваше да бъде предоставен до 30 юни 2017 г. и поради това вторият доклад от всеки от тях следва да бъде предоставен на ЕССР и Съвета до 30 юни 2019 г.
                  
               
                     (4)
                  
                  
                     След като всеки съответен орган подаде първия си доклад за действията, предприети в отговор на Препоръка ЕССР/2015/2, оценката на съответствието за изпълнението на препоръката все още продължава. Поради това датата за подаване на втория доклад следва да бъде отложена с една година.
                  
               
                     (5)
                  
                  
                     Настоящото решение има за цел само да отложи с една година датата 30 юни 2019 г. за подаване от адресатите и съответните органи, според случая, на техните втори доклади за действията и мерките, предприети в отговор на Препоръка ЕССР/2014/1 и Препоръка ЕССР/2015/2 съответно, или на подходяща обосновка за бездействието им.
                  
               ПРИЕ НАСТОЯЩОТО РЕШЕНИЕ:
         
            Член 1
            Отлагане на някои крайни срокове за подаването на доклади за предприети действия и мерки
            
               1.   Датата 30 юни 2019 г. за подаването от всеки адресат на Препоръка ЕССР/2014/1 на неговия втори доклад, обясняващ мерките, предприети с оглед изпълнението на тази препоръка, или предоставящ подходяща обосновка за бездействието му, се отлага с една година до 30 юни 2020 г.
               Нищо в параграф 1 не засяга датата за подаване на третия и следващите доклади, които трябва да се представят в съответствие с разпоредбите на Препоръка ЕССР/2014/1.
            
            
               2.   Датата 30 юни 2019 г. за подаването от всеки съответен орган на неговия втори доклад за действията, предприети в отговор на Препоръка ЕССР/2015/2, или за предоставяне на подходяща обосновка за бездействието му, се отлага с една година до 30 юни 2020 г.
               Нищо в параграф 2 не засяга датата за подаване на третия и следващите доклади, които трябва да се представят в съответствие с разпоредбите на Препоръка ЕССР/2015/2.
            
         
         
            Член 2
            Влизане в сила
            Настоящото решение влиза в сила на 28 юни 2019 г.
         
         
            Съставено във Франкфурт на Майн на 28 юни 2019 година.
            
               
                  Ръководител на секретариата на ЕССР,
               
               
                  от името на Генералния съвет на ЕССР,
               
               Francesco MAZZAFERRO
            
         
         
            (1)  ОВ L 331, 15.12.2010 г., стр. 1.
         
            (2)  Препоръка на Европейския съвет за системен риск от 18 юни 2014 г. относно насоки за определяне на нива на антицикличния буфер (ЕССР/2014/1) (OВ C 293, 2.9.2014 г., стр. 1).
         
            (3)  Препоръка на Европейския съвет за системен риск от 15 декември 2015 г. относно оценката на трансграничните ефекти и доброволната реципрочност за мерките на макропруденциалната политика (ОВ C 97, 12.3.2016 г., стр. 9).